แอกซ่าดึงมืออาชีพคุมการเงิน
กรุงไทยแอกซ่า ประกันชีวิต เสริมทัพ พึ่งมืออาชีพคุมการเงินลงทุน
3 ม.ค. 2556

กรุงไทยแอกซ่า ประกันชีวิต เสริมทัพ พึ่งมืออาชีพคุมการเงินลงทุน
นายเดวิด โครูนิช ประธานกรรมการบริหาร บริษัท กรุงไทยแอกซ่า ประกันชีวิต เปิดเผยว่า บริษัทได้แต่งตั้งให้นายนิโคลาส์ โฟวาร์ค มารับตำแหน่งประธานเจ้าหน้าที่บริหารฝ่ายการเงิน บริษัท กรุงไทยแอกซ่า ประกันชีวิต โดยให้มีผลตั้งแต่วันที่ 1 ม.ค.ที่ผ่านมา 
ทั้งนี้ นายนิโคลาส์ จะเข้ามาดูแลรับผิดชอบงานบริหารการเงิน การบริหารความเสี่ยง การลงทุน กฎหมาย และการบริหารสำนักงาน โดยมีประสบการณ์ทำงานด้านการบริหารการจัดการด้านการเงินและความเสี่ยงมาก่อน
สำหรับผลการดำเนินงานในช่วง 10 เดือนแรกของปีที่ผ่านมา บริษัทสามารถทำเบี้ยรับมีเบี้ยปีแรกได้ 7,085 ล้านบาท เพิ่มขึ้น 49% เบี้ยต่ออายุ 1.33 หมื่นล้านบาท อัตราการต่ออายุของลูกค้าเก่าสูงขึ้นจาก 81% เป็น 90% เบี้ยชำระครั้งเดียว 2,093 ล้านบาท เพิ่มขึ้น 29% รวมเบี้ยรับทุกประเภท 2.25 หมื่นล้านบาท เพิ่มขึ้น 37% มีส่วนแบ่งตลาดอยู่ที่ 7.3%
ด้านภาพรวมของธุรกิจประกันชีวิตช่วง 10 เดือนแรกของปีที่ผ่านมา ทำเบี้ยได้ 308,594 ล้านบาท ขยายตัว 17% เมื่อเทียบกับช่วงเดียวกันของปีก่อน เป็นผลจากการที่ธุรกิจประกันชีวิตมีการแข่งขันการขายผลิตภัณฑ์ใหม่ๆ ที่พัฒนาให้สอดคล้องกับสถานการณ์ปัจจุบัน และสนองต่อความต้องการของประชาชน มีการพัฒนาการให้บริการหลังการขาย การพัฒนาช่องทางการขายให้ประชาชนสามารถเข้าถึงการประกันภัยได้อย่างทั่วถึง